На основу члана 21. став 2. и члана 33. став. 3. Закона о јавним предузећима („Службени гласник Републике Србије“, број 119/12), члана 32. Закона о локалној самоуправи („Службени гласник РС“, број 129/07), члана 41. Статута општине Љубовија („Службени лист општине Љубовија“, 6/2008), члана 40. Статута Јавног комуналног предузећа „Стандард“ Љубовија („Службени лист општине Љубовија“, 6/2013) и члана 121. Пословника Скупштине општине Љубовија („Службени лист општине Љубовија“, 6/2008), Скупштина општине Љубовија, на седници одржаној дана 03.03.2014. године, донела је

**Р Е Ш Е Њ Е**

**О ИМЕНОВАЊУ ДИРЕКТОРА ЈАВНОГ КОМУНАЛНОГ ПРЕДУЗЕЋА „СТАНДАРД“ ЉУБОВИЈА**

1. Петар Рађеновић, дипломирани машински инжењер из Љубовије, по спроведеном јавном конкурсу, именује се за директора Јавног комуналног предузећа „Стандард“ Љубовија, на период од 4 године.
2. Решење ступа на снагу даном доношења и објавиће се у „Службеном гласнику Републике Србије“, „Службеном листу општине Љубовија“ и на званичној интернет страници општине Љубовија.
3. Именовани је дужан ступити на рад у року од 8 (осам) дана од објављивања Решења у „Службеном гласнику Републике Србије“.
4. Ступањем на снагу овог Решења престаје да важи Решење о продужењу мандата вршиоца дужности директора Јавног комуналног предузећа „Стандард“ Љубовија, број: 06-392/2013-03 од 30.8.2013. године.
5. Решење о именовању директора је коначно.
6. Решење доставити: Петру Рађеновићу, ЈКП „Стандард“ Љубовија, Општинској управи општине Љубовија и архиви.

**О б р а з л о ж е њ е**

 Законом о јавним предузећима, чланом 21. став 2. прописано је да директора јавног предузећа чији је оснивач јединица локалне самоуправе именује орган одређен статутом јединице локалне самоуправе, на период од 4 (четири) године, а на основу спроведеног јавног конкурса. Чланом 32. Закона о локалној самоуправи и чланом 41. Статута општине Љубовија предвиђено је да Скупштина општине именује директоре јавних предузећа, установа и служби чији је оснивач. Скупштина општине Љубовија је на седници одржаној 31.01.2014. године донела Одлуку о спровођењу јавног конкурса за именовање директора јавних предузећа чији је оснивач, број: 06-42/2014-03 и утврдила текст Јавног конкурса за избор директора ЈКП „Стандард“ Љубовија, број: 06-43/2014-03 и ЈП „Љубовија“ Љубовија, број: 06-44/2014-03. На истој седници образована је и Комисија за именовање директора Решењем Скупштине општине број: 06-45/2014-03. Јавни конкурси су објављени у „Службеном гласнику Републике Србије“, број 13/2014 од 05.02.2014. године, на званичној интернет страници општине Љубовија [www.ljubovija.rs](http://www.ljubovija.rs) и дневном листу “Политика“. Рок за достављање пријава је био 15 (петнаест) дана од објављивања јавног конкурса у „Службеном гласнику Републике Србије“ и истекао је 20.02.2014. године.

Комисија за именовање директора се састала дана 21.02.2014. године и утврдила питања која ће постављати кандидатима који се пријаве на јавни конкурс. Комисија је на седници одржаној дана 24.02.2014. године извршила отварање пристиглих пријава и констатовала да се на јавни конкурс за именовање директора ЈКП „Стандард“ Љубовија пријавио један кандидат и то Петар Рађеновић, дипломирани машински инжењер из Љубовије. Утврђено је да је кандидат доставио све Јавним конкурсом тражене доказе о испуњености услова за именовање на место директора. Након тога, Комисија се састала ради усмене провере стручности и знања кандидата на основу унапред припремљених питања, а затим је извршено бодовање усменог разговора, додатних знања, као и достављеног Програма развоја и повећања добити јавног предузећа. Кандидату је додељено укупно 15,6 бодова од могућих 20. У складу са чланом 31. став 1. Закона о јавним предузећима Комисија за именовање директора саставила је листу за именовање, са бројчано исказаним и утврђеним резултатима према мерилима прописаним за именовање и доставила Општинској управи општине Љубовија. Истовремено, Комисија је доставила и Записник о изборном поступку.

 На основу члана 31. став 2. Закона о јавним предузећима, Општинска управа општине Љубовија, на основу листе за именовање и записника о изборном поступку које је сачинила Комисија за именовање директора, припремила је предлог Решења о именовању директора и доставила Скупштини општине Љубовија на даљу надлежност.

 Комисија за избор и именовања општине Љубовија, на седници одржаној 25.02.2014. године, разматрала је Листу и Предлог Решења о именовању директора Јавног комуналног предузећа “Стандард“ Љубовија, исти усвојила и предлаже Скупштини општине да Предлог усвоји као у материјалу.

 **Правна поука:** Против овог Решења може се поднети тужба Вишем суду у Шапцу у року од 15 (петнаест) дана од дана пријема Решења.

**СКУПШТИНА ОПШТИНЕ ЉУБОВИЈА**

 **Број:** 06 - 98/2014-03

 **ПРЕДСЕДНИК**

 **СКУПШТИНЕ ОПШТИНЕ**

 **Предраг Марковић**